**FORMANDSBERETNING, DANSK PÆDIATRISK SELSKAB 2015**

Bestyrelsen konstituerede sig med Pernille Raasthøj Mathiesen som formand, Marianne Skytte Jakobsen som næstformand og kasserer, Malene Boas som fagudvalgssekretær, Mikel Alberdi- Saugstrup som videnskabelig sekretær, Jens Erik Veirum som faglig sekretær og Juri Lindy Pedersen som bestyrelsesmedlem uden portefølje.

Bestyrelsen har afholdt 5 møder siden generalforsamlingen 2014, heraf 1 som Skype-møde og 1 som heldagsmøde. Derudover har bestyrelsen holdt møde med ledende overlæger fra alle børneafdelingerne, med fagudvalgsformændene, med delkursuslederne samt 2 møder med uddannelsesudvalget.

**Hvad er en pædiater?**

Dette spørgsmålet har været omdrejningspunktet i mange af de sager bestyrelsen har arbejdet med i det forgangne år. På den ene side er vi i vores fag blevet rigtig stærke i at subspecialisere os, og der er fortsat flere, der får en ekspertuddannelse. På den anden side er vores eksistensberettigelse som speciale, at vi faktisk er uddannet til at kende til alle aspekter i det syge (og raske) barns liv. De fleste børn på landets børneafdelinger fejler jo faktisk ”noget almindeligt”, og også kronisk syge børn med sjældnere diagnoser har alment pædiatriske problemstillinger. En moderne børnelæge skal således have en ekspertviden og en bredere tværgående viden om den pædiatriske patient. Er dette muligt? Det har været skismaet, når bestyrelsen har diskuteret blandt andet fagområdeuddannelse, specialeplan, udvikling af U-kurser og 1813-ordningen.

Vi har i år bl.a. arbejdet med følgende emner:

**Revision af specialeplanen**

Der har været 4 møder med SST vedr. specialeplanen, startende sidste sommer og med det sidste møde i maj 2015. Inden hvert møde er fagudvalg, ledende overlæger og andre relevante eksperter blevet bedt om input (ofte med meget korte tidsfrister). TAK for den store indsats og de gode og konstruktive forslag vi har fået. De fleste fagområder er blevet bedre beskrevet end i den forrige udgave.

Regionsfunktion i neonatologi har været den helt store knast, hvorfor pædiatrien fik et ekstra møde med SST. DPS har aldrig foreslået, at neonatogi i uge 28.-32 skal være regionsfunktion, men når det er sagt, synes vi, at vi fik lavet et godt kompromis ved ekspertmødet med sundhedsstyrelsen, der tilgodeser høj faglighed, men også nærhedsprincippet i det ikke akutte forløb.

**Revision af kursusrække, U-kurser**

I forbindelse med, at U-kurserne skal revideres, har uddannelsesudvalget sammen med bestyrelsen nedsat et ad hoc udvalg, der har arbejder med dette. En nytænkningen har været, at vi gerne vil have mere fokus på grundlæggende viden om børns fysiologi og udvikling, som adskiller pædiatrien fra de øvrige medicinske specialer, og vi har derfor besluttet at indføre undervisning i ”tværgående pædiatri”. Vi holdt en rigtig god temadag med delkursusledere og andre uddannelses-interesserede i april 2015, hvor der kom mange gode inputs. Arbejdsgruppen arbejder videre med en modernisering af kursusrækken, der vil komme til endelig godkendelse i bestyrelsen.

**Temadag om kvalitet**

Bestyrelsen arrangerede for 2. gang en tværfaglig temadag om kvalitet. Der var 34 deltagere, både læger og sygeplejersker fra hele landet, og dagen bekræftede, at der foregår mange gode tiltag rundt omkring i landet, der øger kvaliteten for de indlagte børn. Det blev endnu engang understreget, at vi har stor glæde af at mødes jævnligt og inspirere hinanden indenfor dette emne.

**Hjemmeside**

Vi håber I har bemærket det forbedrede lay-out på vores i øvrigt meget nye hjemmeside. Vi arbejder fortsat med forbedring af hjemmesiden, da den er vores vigtigste kommunikationsredskab, og har af samme grund valgt at bruge de nødvendige økonomiske midler til at få den forbedret endnu mere.

Der er blandt andet blevet lavet et debatforum, der dog ikke har været brugt så meget. Vi har blandt andet forsøgt at starte en debat om hvorvidt vi skal have nyt navn – og hvad vi i givet fald skal hedde.

**Presse**

DPS vil gerne være synlige og meningsdannende, hvor et er muligt. Vi stiller derfor gerne op til interviews vedrørende børn og sundhed. I det forgangne år har er vi især blevet bedt om at udtale os om 1813 og om specialeplanen. Fremadrettet vil vi gerne være mere proaktive på dette område, og selv opsøge journalister, hvis vi har vigtige budskaber vi gerne vil formidle. Vi vil derfor gerne opfordre medlemmerne til at kontakte os, hvis I har vigtige emner I mener skal på dagsordenen, eller hvis I har brug for hjælp til selv at gå i pressen.

**Akutudvalg under LVS**

Vi har ”inviteret os selv” til at deltage i et samarbejdsnetværk i LVS om akut modtagelserne, da vi mener, at vi er en vigtig repræsentant, når der skal tales børnenes sag, når nye akut modtagelser skal indrettes over hele landet.

**Ad hoc arbejdsgrupper**

Vi har i 2014/2015 nedsat to ad hoc arbejdsgrupper, der arbejder med tværgående pædiatriske emner. Én gruppe har arbejdet med **palliation til børn** . Deres rapport kan ses på hjemmesiden.

Den anden gruppe arbejder med etablering af netværk til forskning i **medicin til børn**. Dette arbejde foregår i samarbejde med tilsvarende grupper i resten af Skandinavien og vi er aktuelt i gang med at formidle kontakt til Danske Regioner, der er interesserede i et samarbejde.

**Høringer**

Vi modtager jævnligt vejledninger og andet fra især LVS og SST til høring – også disse har ofte korte frister. Tak til fagudvalgene for hurtige og gode høringssvar.

Vi har bl.a indgivet høringssvar på følgende emner: Nationale kliniske retningslinier for høfeber, epilepsi, transfusion, udredning og behandling af børn med erhvervet hjerneskade. Tilskudsregler for astmamedicin, NSAID og andre svage analgetika, ernæringspræparater. Alle høringssvar kan ses på hjemmesiden.

**Medlemmer**

Selskabet havde pr. 31. december 2012 i alt 627 medlemmer. Selskabet har i det forløbne år fået 24 nye medlemmer og 12 har meldt sig ud. Knap halvdelen af medlemmerne er yngre læger og lidt overhalvdelen er speciallæger. Vi kan fortsat glæde os over at DPS har et yderst stabilt medlemsantal med en bred fordeling af både unge og gamle medlemmer.

**Børnedage**

Børnedagene 2014 var arrangeret af børneafdelingen Herlev og blev afholdt maj 2014 på Comwell Roskilde. Mødet var velbesøgt og vellykket og havde et flot videnskabeligt og varieret indhold samt mulighed for hyggeligt samvær. Specielt var der rigtig mange yngre deltagere blandt de fremmødte. Børneafdelingen i Herlev takkes for den store indsats.

**TAK TIL ALLE PÆDIATERE!**

Der er mange medlemmer, der arbejder aktivt for hele tiden at forbedre vores speciale. Pædiatere er engagerede mennesker! Vi vil gerne sige tak til alle de mange medlemmer, der har indgået i den lange række af arbejdsopgaver for vores speciale: Fagudvalg, delkursusledere, inspektorer, medlemmer i en lang række arbejdsgrupper i bl.a. sundhedsstyrelsen og i LVS. Vi takker alle for samarbejde, arbejdsånd og hurtig responstid.

Som det fremgår af beretningen har bestyrelsen arbejdet med en meget bred vifte af pædiatriske emner, og vi arbejder hele tiden på, at pædiatrien udvikles. Vi har i bestyrelsen naturligvis ikke svaret på, hvad vej pædiatrien skal gå, men vores vision er, at vi bevarer vores identitet som BØRNELÆGER, der formår at rumme hele barnets situation – også når vi uddanner rigtig dygtige eksperter.

P.b.v

Pernille Mathiesen

Formand